Rådets resolution

af 13. juli 2001

om e-Læring

(2001/C 204/02)

RÅDET FOR DEN EUROPÆISKE UNION,

som tager følgende i betragtning:

(1) Konklusionerne fra topmødet i Lissabon den 23. og 24. marts 2000, hvor Det Europæiske Råd opstillede det strategiske mål at skabe en konkurrencedygtig og dynamisk vidensbaseret økonomi og en række specifikke mål for informations- og kommunikationsteknologi (IKT) og uddannelse, samt konklusionerne fra Det Europæiske Råds møde i Stockholm den 23. og 24. marts 2001, hvor det på ny blev bekræftet, at forbedring af grundlæggende kvalifikationer, især kvalifikationer på IT-området og det digitale område, er en af de vigtigste prioriteter for EU.

(2) Rapporten fra Rådet (uddannelse) til Det Europæiske Råd om uddannelsessystemernes konkrete fremtidige mål, der bl.a. understreger betydningen af at udvikle kvalifikationer med henblik på videnssamfundet og opfylde de mål, som Det Europæiske Råd fastsatte i Lissabon for at sikre alle adgang til IKT.

(3) Anmodningen fra Det Europæiske Råd i Stockholm om, at der på Det Europæiske Råds forårsmøde i 2002 forelægges en ny rapport med et detaljeret arbejdsprogram om opfølgningen af målene for uddannelses- og erhvervsuddannelsesystemer.

(4) Ønsket om at anvende IKT i uddannelse og erhvervsuddannelse, som allerede kommer til udtryk i Socrates- og Leonardo-programmet samt i andre EF-instrumenter.

(5) Retningslinjerne for medlemsstaternes beskæftigelsespolitik for 2001(1), hvori det understreges, at medlemsstaterne i forbindelse med udvikling af kvalifikationer til det nye arbejdsmarked inden for rammerne af livslang uddannelse vil sigte mod at udvikle e-Læring for alle borgere.

(6) Rådets resolution af 6. maj 1996 vedrørende undervisningssoftware og multimedier inden for uddannelse og erhvervsuddannelse og Rådets konklusioner af 22. september 1997 om uddannelse, informations- og kommunikationsteknologi samt læreruddannelse i fremtiden(2).

(7) Kommissionens meddelelse "e-Learning: Overvejelser om fremtidens uddannelse" af 24. maj 2000, hvori Kommissionen opstiller målsætninger på baggrund af konklusionerne fra Lissabon og som et supplement til Kommissionens overordnede "eEuropa-handlingsplan".

(8) Kommissiones meddelelse "Handlingsplan for e-Learning - Overvejelser om fremtidens uddannelse", af 28. marts 2001, der definerer fælles aktivitetsområder og specifikke foranstaltninger med henblik på at udnytte ny multimedieteknologi og Internet til at forbedre læringens kvalitet, og som omfatter infrastruktur, erhvervsuddannelse, multimedietjenester og -indhold af høj kvalitet samt dialog og samarbejde på alle niveauer,

(9) OPFORDRER medlemsstaterne til at:

i) fortsætte deres indsats for en effektiv integrering af IKT i uddannelses- og erhvervsuddannelsessystemerne som et vigtigt led i den tilpasning af uddannelses- og erhvervsuddannelsessystemerne, der omhandles i konklusionerne fra Det Europæiske Råds møde i Lissabon og i rapporten om uddannelsessystemernes konkrete fremtidige mål

ii) udnytte de muligheder, som Internettet, multimedier og virtuelle læringsmiljøer giver for en bedre og hurtigere indførelse af livslang læring som et grundlæggende princip i uddannelsen og for at sikre, at alle får adgang til uddannelse og erhvervsuddannelse, herunder navnlig de, der har vanskeligt ved at få adgang hertil af sociale, økonomiske, geografiske eller andre grunde

iii) fremme bestræbelserne på at stille tilstrækkelige IKT-læringsfaciliteter til rådighed i uddannelses- og erhvervsuddannelsessystemerne ved at fremskynde indførelsen af IKT og revidere læseplanerne for alle relevante fagområder i skolerne og på de højere læreanstalter uden at tilsidesætte de lansigtede mål og den kritiske tilgang, som uddannelsessystemerner kræver

iv) fortsætte deres indsats for at give lærere og undervisere en grunduddannelse og efter- og videreuddannelse i at inddrage IKT i undervisningen, da det er nødvendigt at udvikle den digitale kultur som en helt central bestanddel af lærerens grundkvalifikationer og at motivere lærere og undervisere til at anvende IKT så pædagogisk som muligt i deres egen undervisning

v) tilskynde de ansvarlige for uddannelses- og erhvervsuddannelsesinstitutionerne samt de lokale, regionale og nationale beslutningstagere og andre relevante stakeholders til at tilegne sig den nødvendige forståelse af de muligheder, IKT giver for at indføre nye læringsmetoder og udvikle undervisningsmetoderne med henblik på at integrere og anvende IKT effektivt

vi) fremskynde etableringen af udstyr og af en infrastruktur af høj kvalitet for uddannelse og erhvervsuddannelse, idet der tages hensyn til de tekniske fremskridt: hardware, software og Internet-adgang på uddannelses- og efteruddannelsesinstitutionerne og de nødvendige menenskelige ressourcer til hjælpe-, støtte- og vedligeholdelsesfunktioner

vii) fremme udviklingen af digitale undervisnings- og læringsmidler af høj kvalitet for at sikre kvalitet af onlinetilbud; tilvejebringe passende støttefunktioner med henblik på at gøre det lettere for lærere og ledere af uddannelses- og erhvervsuddannelsesinstitutioner at vælge kvalitetsprodukter

viii) udnytte de muligheder, som digitalisering og dokumentstandardisering giver for at lette adgangen til og øge den undervisningsmæssige og pædagogiske anvendelse af offentlige, kulturelle ressourcer, som for eksempel biblioteker, museer og arkiver

ix) støtte udvikling og tilpasning af en nyskabende pædagogik, der inddrager anvendelsen af teknologi i bredere tværfaglige tiltag; frembringe nye metoder baseret på øget brug af nyskabende undervisningsmetoder og -software og anvendelse af nye faciliteter og eksperimenter med henblik på at øge de lærendes viden og motivation samt gennem undervisningen at lære de lærende at forholde sig kritisk til indholdet på Internet og andre medier

x) udnytte de kommunikationsmuligheder, som IKT giver, til at skabe europæisk bevidsthed, europæiske udvekslinger og europæisk samarbejde på alle uddannelses- og erhvervsuddannelsesniveauer, herunder navnlig i skolerne; overveje muligheden af at integrere disse europæiske erfaringer i læseplaner og støtte og styrke den fysiske og virtuelle mobilitet som en vigtig del af uddannelsen og udvikle de nye kvalifikationer og den nye kompetence, der skal til for at kunne leve og arbejde i et flersproget og flerkulturelt samfund

xi) støtte og stimulere virtuelle mødesteder for samarbejde og udveksling af oplysninger, erfaringer og eksempler på god praksis, som skal tage hensyn til nye undervisningsmetoder og nye former for samarbejde mellem de lærende og mellem lærere eller undervisere samt fremme etablering af EU-net på alle niveauer inden for multimedieundervisningsmidler, anvendelse af Internet i undervisningen, samarbejde og læring via IKT og andre anvendelser af IKT i uddannelse og erhvervsuddannelse

xii) samle og bygge videre på erfaringerne med initiativer som European Schoolnet og European Network of Teacher Education Policies (ENTEP)

xiii) tilføre en europæisk dimension til den fælles udvikling af IKT-basered og IKT-støttede læseplaner inden for de højere uddannelser ved at tilskynde til yderligere fælles tiltag for så vidt angår attesteringsmodeller og kvalitetssikring inden for de højere uddannelser (i forlængelse af Sorbonne/Bologna-processen); indføre tilskyndende foranstaltninger for institutioner, fakulteter eller institutter, der udfører nyskabende op pædagogisk velfungerende arbejde på EU-plan på dette område

xiv) udbygge forskningen i e-læring, navnlig med hensyn til, hvordan læringen kan effektiviseres ved brug af IKT, pædagogisk udvikling, konsekvenserne af IKT-baseret undervisning og læring, og stimulere det internationale samarbejde herom

xv) fremme partnerskab mellem offentlige og private sektorer som bidrag til udvikling af e-læring for at tilskynde til udveksling af erfaringer, til dialog om fremtidens krav til multimedieundervisningsmateriale og teknologioverførsel

xvi) overvåge og analysere, hvad der sker, når man integrerer og anvender IKT i undervisnings-, oplærings- og læringsprocessen, stille eksisterende kvantitative og kvalitative oplysninger til rådighed og udvikle bedre observations- og evalueringsmetoder, så man kan dele erfaringer og udveksle god praksis med henblik på at bidrage til opfølgningen af rapporten om uddannelsessystemernes konkrete fremtidige mål

(10) OPFORDRER Kommissionen til at:

i) iværksætte e-læringshandlingsplanen under hensyntagen til arbejdet med de nøgleprioriteter, der er opstillet i rapporten om uddannelsessystemernes konkrete fremtidige mål, såsom udveksling af god praksis og erfaringer medlemsstaterne imellem og af erfaringer fra andre lande

ii) fortsætte sin støtte til eksisterende europæiske portaler og tilskynde til, at der oprettes andre portaler, der kan lette adgangen til undervisningsindhold og fremme samarbejdet og erfaringsudvekslingen inden for e-læring og pædagogisk udvikling, navnlig med henblik på:

- at støtte virtuelle mødesteder på tværs af landegrænserne

- at fremme etablering af EU-net på alle niveauer og i denne forbindelse oprette net til gavn for uddannelse af lærere

- at støtte fortegnelser over eksisterende kvalitetsbetonede Internet-ressourcer

iii) indføre EU-støtteaktioner, navnlig med henblik på udveksling af erfaringer og oplysninger om multimediesoftwareprodukter og -tjenester til undervisningsbrug, og i denne forbindelse foreslå metoder til at yde bistand til og rådgivning om udvælgeslse af gode og pædagogiske multimedieressourcer; etablering af grænseoverskridende forbindelser mellem producenter, brugere og ledere af uddannelses- og erhvervsuddannelsessystemer med henblik på at forbedre produkternes og tjenesternes kvalitet og skabe bedre overensstemmelse mellem udbud og efterspørgsel; støtte oplysnings- og kommunikationstiltag og debatten i hele EU om alle ovennævnte spørgsmål

iv) undersøge sammen med medlemsstaterne, om eSchola-initiativet, en temauge om e-læring i EU, kan gøres til en vedvarende aktivitet omfattende en højprofileret årligt tilbagevendende begivenhed

v) støtte afprøvning af nye læringsmiljøer og -metoder for at tage hensyn til den stadig større differentiering af de lærendes stil, kultur og sprog, og i samarbejde med medlemsstaterne skabe virtuel mobilitet og tværnationale virtuelle universitetscampusser, navnlig for så vidt angår sprog, videnskab og teknologi, kunst og kultur

vi) gennemføre strategiske undersøgelser af nyskabende uddannelsestiltag, af den nye teknologis pædagogiske aspekter, af de stærke og svage sider ved den europæiske sektor for multimedieprogrammer til undervisningsbrug og af de kulturelle institutioners og naturvidenskabscentrenes potentiale som nye læringsmiljøer

vii) intensivere forskningen i, eksperimenterne med og evalueringen af de pædagogiske, socioøkonomiske og teknologiske dimensioner af nye, IKT-baserede metoder og tilpasningen heraf til brugernes behov - inden for rammerne af fællesskabsprogrammer; udbrede resultaterne af denne forskning aktivt, så den lettere kan overføres til uddannelses- og erhvervsuddannelsessystemerne og til professionelle udgivere og leverandører

viii) støtte udviklingen af europæiske flersprogede uddannelsesressourcer, platforme og tjenester og samtidig i nødvendigt omfang tage hensyn til uddannelses- og erhvervsuddannelsesrelaterede aspekter i forbindelse med intellektuel ejendomsret og anvendelsen af nye distributionsmetoder samt støtte udviklingen og udbredelsen af internationalt accepterede standarder og open source-software

ix) aflægge rapport for Rådet om resultaterne af ovennænvte aktiviteter senest i december 2002, så der kan foretages en samlet evaluering af resultaterne og træffes afgørelser om, hvad der derefter skal gøres. Der skal desuden forelægges Rådet en interimsrapport i november 2001.

(1) Rådets afgørelse 2001/63/EF af 19.1.2001 (EFT L 22 af 24.1.2001, s. 18).

(2) EFT C 303 af 4.10.1997, s. 5.